На основу члана 3. став 1. тачка 6а. и члана 9. став 2. Закона о комуналним делатностима („Службени гласник РС“, број 88/11, 46/14 – Одлука УС РС, 104/16 и 95/18) и члана 40. став 1. тачка 7. Статута општине Инђија („Службени лист општине Инђија“, број 5/19),

 Скупштина општине Инђија, на седници одржаној дана 22. јула 2019. године, донела је

**ОДЛУКУ**

**О ПОГРЕБНИМ ДЕЛАТНОСТИМА**

**Члан 1.**

 Овом Одлуком прописују се услови и начин обављања погребне делатност, као комуналне делатности од општег интереса на територији општине Инђија.

 **Члан 2.**

 Погребна делатност, у смислу ове одлуке, је преузимање и превоз посмртних остатака од места смрти, односно места на коме се налази умрла особа (стан, здравствена установа, институт за судску медицину и патологију, установе социјалне заштите и друга места) и превоз до места одређеног посебним прописом (патологије, судске медицине, гробља, крематоријума, аеродрома, пословног простора погребног предузећа у ком постоје прописани услови за смештај и чување покојника), организација сахране и испраћаја са прибављањем потребне документације за организацију превоза и сахрањивања, чување посмртних остатака у расхладном уређају и припремање покојника за сахрањивање (у даљем тексту: погребна делатност).

 **Члан 3.**

 Погребну делатност могу обављати јавно предузеће, привредно друштво, предузетник или други привредни субјект (у даљем тексту: субјект), који испуњава услове прописане законом, Уредбом о начину и условима за отпочињање обављања комуналних делатности („Службрни гласник РС“, број13/18 и 66/18) и овом одлуком.

 **Члан 4.**

 За отпочињање обављања погребне делатности, субјект мора да испуњава услове прописане у погледу одређеног броја запослених, минималног техничког капацитета и седишта субјекта у складу са Уредбом.

 Погребну делатност у складу са Уредбом, може да обавља субјект који је поднео захтев за проверу испуњености услова за отпочињање обављања комуналне делатности, министарству надлежном за послове комуналних делатности, које доноси решење о испуњености пропсаних услова.

 **Члан 5.**

 Ова Одлука ступа на снагу осмог дана од дана објављивања у „Службеном листу општине Инђија.“

 **СКУПШТИНА ОПШТИНЕ ИНЂИЈА**

**Број:352-319/2019-I Председник**

**Дана:22. јула 2019. године**

**Инђија Милан Предојевић**

**ОБРАЗЛОЖЕЊЕ**

Правни основ за доношење Одлуке о погребним делатностима, садржан је у члану 3. тачка 6а. и члану 9. став 2. Закона о комуналним делатностима („Службени гласник РС“, број 88/11, 46/14 – Одлука УС РС, 104/16 и 95/18) као и члану 40. став 1. тачка 7. Статута општине Инђија („Службени лист општине Инђија“, број 5/19),

 Законом о комуналним делатностима, као комуналне делатности од општег интереса, поред осталих, одређена је и погребна делатност. Чланом 3. тачка 6а. регулисано је да је погребна делатност преузимање и превоз посмртних остатака од места смрти, односно места на коме се налази умрла особа (стан, здравствена установа, институт за судску медицину и патологију, установе социјалне заштите и друга места) и превоз до места одређеног посебним прописом (патологије, судске медицине, гробља, крематоријума, аеродрома, пословног простора погребног предузећа у ком постоје прописани услови за смештај и чување покојника), организација сахране и испраћаја са прибављањем потребне документације за организацију превоза и сахрањивања, чување посмртних остатака у расхладном уређају и припремање покојника за сахрањивање (у даљем тексту: погребна делатност). Чланом 9. став 2. регулисано је да се изузетно, погребне делатности као комунална делатност од општег интереса не поверавају од стране општине одређеном вршиоцу комуналне делатности, већ их могу обављати сви привредни субјекти који испуњавају прописане услове.

Чланом 40. став 1. тачка 7. Статута општине Инђија, регулисана је надлежност Скупштине општине за доношење прописа и других општих аката.

Како се погребна делатност не поверава одређеном вршиоцу комуналне делатности, ову делатност могу обављати јавно предузеће, привредно друштво, предузетник или други привредни субјект (у даљем тексту: субјект), који испуњава услове прописане законом, Уредбом о начину и условима за отпочињање обављања комуналних делатности („Службени гласник РС“, број 13/18 и 66/18) и овом одлуком. Као неопходан услов за отпочињање обављања ове делатности, је да субјект мора испуњавати услове прописане у погледу одређеног броја запослених, минималног техничког капацитета и седишта субјекта у складу са Уредбом, као и да је поднет захтев за проверу испуњености услова за отпочињање обављања комуналне делатности, министарству надлежном за послове комуналних делатности које својим решењем утврђује испуњеност прописаних услова.

 Имајући у виду напред наведено, предлаже се Скупштини општине да Одлуку о погребним делатностима, усвоји у тексту како је дат у материјалу.

 Одељење за правне и скупштинске послове